CELEX: 32016D0586
Language: bg
Date: 2016-04-14 00:00:00
Title: Решение за изпълнение (ЕС) 2016/586 на Комисията от 14 април 2016 година относно техническите стандарти за механизма за зареждане на електронни цигари (нотифицирано под номер С(2016) 2093) (Текст от значение за ЕИП)

16.4.2016   
            
            
               BG
            
            
               Официален вестник на Европейския съюз
            
            
               L 101/15
            
         РЕШЕНИЕ ЗА ИЗПЪЛНЕНИЕ (ЕС) 2016/586 НА КОМИСИЯТА
   от 14 април 2016 година
   относно техническите стандарти за механизма за зареждане на електронни цигари
   
      
         (нотифицирано под номер С(2016) 2093)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (1), и по-специално член 20, параграф 13 от нея,
   като има предвид, че:
   
               (1)
            
            
               В член 20, параграф 3, буква ж) от Директива 2014/40/ЕС от държавите членки се изисква да гарантират, че електронните цигари и контейнерите за многократно пълнене имат механизъм, който осигурява пълнене без течове.
            
         
               (2)
            
            
               С член 20, параграф 13 от Директива 2014/40/ЕС Комисията се оправомощава да определя посредством акт за изпълнение техническите стандарти за механизма за зареждане на електронни цигари.
            
         
               (3)
            
            
               Предвид токсичността на съдържащите никотин течности, използвани в електронните цигари и контейнерите за многократно пълнене, е целесъобразно да се гарантира, че електронните цигари могат да се зареждат по начин, при който рисковете от контакт с кожата и случайно поглъщане на течности са сведени до минимум.
            
         
               (4)
            
            
               Въз основа на обратната информация, получена от заинтересованите страни, и на работата, извършена от външен изпълнител, са определени технически стандарти, чиято цел е да гарантират, че механизмите за зареждане, които отговарят на съответните изисквания, предоставят необходимата защита от течове.
            
         
               (5)
            
            
               В набелязаните технически стандарти са включени мерки, с които се гарантира, че потребителите са надлежно информирани за това как да работят с механизма за зареждане, за да се гарантира зареждане без течове.
            
         
               (6)
            
            
               Заинтересованите страни могат да решат да предоставят на Комисията информация за алтернативните механизми, които са разработили, за да се осигури зареждане без течове, което може да доведе до преразглеждане на настоящото решение.
            
         
               (7)
            
            
               Мерките, предвидени в настоящото решение, са в съответствие със становището на Комитета, посочен в член 25 от Директива 2014/40/ЕС,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   В настоящото решение се определят техническите стандарти за механизма за зареждане на електронни цигари, произведени или внесени в Съюза.
   Член 2
   Изисквания за механизма за зареждане
   1.   Държавите членки гарантират, че електронните цигари за многократно пълнене и контейнерите за многократно пълнене се предлагат на пазара само ако механизмът за зареждане на електронните цигари отговаря на някое от следните условия:
   
               а)
            
            
               изисква използването на контейнер за многократно пълнене с надеждно прикрепена дюза с дължина не по-малко от 9 mm, която е по-тясна от отвора на резервоара на електронната цигара, с която се използва, и се вмества точно в него, като същевременно има механизъм за регулиране на течността, с който на минута се отделят не повече от 20 капки от течността за многократно пълнене, когато се поставя във вертикално положение и се прилага само атмосферно налягане при 20 °C ± 5 °C;
            
         
               б)
            
            
               механизмът работи чрез докинг система, която освобождава течността за пълнене в резервоара на електронната цигара, когато електронната цигара и контейнерът за многократно пълнене са свързани.
            
         2.   Държавите членки гарантират, че електронните цигари за многократно пълнене и контейнерите за многократно пълнене включват необходимите инструкции за зареждане (включително диаграми) като част от инструкцията за употреба, изисквана от член 20, параграф 4, буква а), подточка i) от Директива 2014/40/ЕС.
   В инструкцията за употреба на електронните цигари за многократно пълнене и на контейнерите за многократно пълнене с механизъм за пълнене от вида, посочен в параграф 1, буква а), се посочва ширината на дюзата или широчината на отвора на резервоара така, че потребителите да могат да се ориентират относно съвместимостта на контейнерите за многократно пълнене с електронните цигари.
   В инструкциите за употребата на електронните цигари за многократно пълнене и на контейнерите за многократно пълнене от вида, посочен в параграф 1, буква б), се посочва кои са видовете докинг системи, с които са съвместими тези електронни цигари и контейнери за многократно пълнене.
   Член 3
   Адресати
   Адресати на настоящото решение са държавите членки.
   
      Съставено в Брюксел на 14 април 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 127, 29.4.2014 г., стр. 1.